Geografija je bez sumnje jedna od najstarijih znanosti. Još u prapovijesti ljudi su pokušavali racionalno objasniti pojave i procese u prostoru te spoznati njihov prostorni raspored.

Prvi geografi-putnici jednako su se oslanjali na vlastitu maštu kao i na putopise iz dalekih krajeva, pa je tako Homer u „Ilijadi“ svijet opisao kao ravnu ploču okruženu velikim morem Okeanusom iznad kojeg se izdiže divovska kupola ispunjena oblacima, maglom i eterom. Ipak, početke geografije kao sustava znanja o Zemlji vezujemo upravo uz antičku Grčku čiji su učenjaci i filozofi po prvi put ovoj znanost dali ime – geografia što na grčkom znači „opisivati Zemlju“. Otac geografije, Eratosten, prvi je dao precizne podatke o dimenzijama našeg planeta. Pomoću štapića ne dužeg od jednog metra nevjerojatno precizno izmjerio je opseg Zemlje prije više od dvije tisuće godina.

Antičke europske civilizacije ubrzo su nestale pod naletima barbarskih plemena. Pod ruševinama civilizacija ostala su zakopana geografska i druga znanja, a svijet i svemir organiziraju se prema vjerskim učenjima. Pogledi europskih znanstvenika usmjereni su prema Jeruzalemu te se središte geografskih istraživanja seli u arapski svijet. Veliki putnici Ibn Batuta i Ibn Kaldun donose detaljne opise dijelova Afrike i Azije, da bi se nakon velikih otkrića Amerika i Australije od 15. do 18. stoljeća centar istraživanja i napretka opet preselio u Europu, zahvaljujući moreplovcima kao što su:Kristofor Kolumbo, Vasco da Gama, Ferdinand Magellan i dr. Glavno zanimanje geografa i dalje je bilo opisivanje Zemlje i ucrtavanje novih područja na karte, svojevrsna inventarizacija svijeta. Bilo je to od velikog interesa za kolonijalne vladare te trgovce i moreplovce koji su iz dalekih egzotičnih krajeva u Europu dopremali zlato, začine, životinje, a vrlo često i robove. Velika geografska otkrića, globalizacija i litoralizacija pospješili su razvoj geografije. Nositelji razvoja suvremene geografije bili su Alexander von Humboldt i Karl Ritter.

Suvremena geografija je znanost koja proučava prirodne i društvene pojave i procese u geoprostoru, te veze i odnose između njih. Iako geografija nije jedina znanost o Zemlji, ona je jedina povezujuća znanost između prirodnih i društvenih disciplina. Jednostavnije rečeno, geografsko znanje nam je potrebno da bi pravilno razumjeli situaciju na planeti, te da bi na osnovu toga mogli pravilno odrediti i smjer i intenzitet ljudskog napretka u budućnosti.